***J E G Y Z Ő K Ö N Y V***

**Készült:** Hajdúszoboszló Város Önkormányzata Képviselő-testületének 2020. október 22-én 14.00 órakor kezdődött nyilvános üléséről.

**Jelen vannak:** Czeglédi Gyula polgármester, Biró Anita, Harsányi István, Jónás Kálmán, Kanizsay György Béla, Kocsis Róbert, dr. Kovács Gergely, Majoros Petronella, Marosi György Csongor, Máté Lajos, Mester József, dr. Sóvágó László képviselők, dr. Korpos Szabolcs jegyző, dr. Sléder Tamás aljegyző; Lőrincz László gazdasági irodavezető; Varga Imre humán-közszolgáltatási irodavezető-helyettes; Szilágyiné Pál Gyöngyi városfejlesztési irodavezető-helyettes; Dede Erika egészségügyi-szociális irodavezető-helyettes; Huczka János technikus; Molnár Viktória jegyzőkönyv-vezető; valamint érdeklődő állampolgárok.

**Czeglédi Gyula:** Köszöntötte a megjelenteket. Megállapította, hogy a képviselő-testület határozatképes. Javasolta, hogy a 26. számú napirendet vegyék előre a meghívottak miatt, illetve az előterjesztők kérésére lekerül napirendről a 19., 23. és 24. számú előterjesztés, mert a bizottsági javaslat alapján további előkészítést igényelnek. Az előzetesen kiküldött napirendhez képest egy plusz előterjesztés napirendre vételéről kell szavaznia a képviselő-testületnek.

A képviselő-testület

* a 26. napirend előre vételéről szóló javaslatot 12 igen szavazat mellett (Czeglédi Gyula, Biró Anita, Harsányi István, Jónás Kálmán, Kanizsay György Béla, Kocsis Róbert, dr. Kovács Gergely, Majoros Petronella, Marosi György Csongor, Máté Lajos, Mester József, dr. Sóvágó László), tartózkodás és ellenszavazat nélkül támogatta (a döntéshozatalban 12 fő vett részt);
* *Előterjesztés a településrendezési eszközök M-5/A jelű módosításának partnerségi lezárásáról és környezeti vizsgálat szükségességéről* napirendre vételét 12 igen szavazat mellett (Czeglédi Gyula, Biró Anita, Harsányi István, Jónás Kálmán, Kanizsay György Béla, Kocsis Róbert, dr. Kovács Gergely, Majoros Petronella, Marosi György Csongor, Máté Lajos, Mester József, dr. Sóvágó László), tartózkodás és ellenszavazat nélkül támogatta (a döntéshozatalban 12 fő vett részt);
* a meghívóban szereplő és a fentiekkel kiegészített napirendet 12 igen szavazat mellett (Czeglédi Gyula, Biró Anita, Harsányi István, Jónás Kálmán, Kanizsay György Béla, Kocsis Róbert, dr. Kovács Gergely, Majoros Petronella, Marosi György Csongor, Máté Lajos, Mester József, dr. Sóvágó László), tartózkodás és ellenszavazat nélkül támogatta (a döntéshozatalban 12 fő vett részt) és a következő határozatot hozta:

**184/2020. (X. 22.) Képviselő-testületi határozat**

**NAPIREND:**

1. Előterjesztés a Hungarospa Hajdúszoboszlói Zrt. gazdálkodásáról, hitelszerződéseinek módosításáról, hitelszerződés megkötéséről.

Előadó: igazgatóság elnöke

1. Előterjesztés a Hajdúszoboszlói Nonprofit Zrt. 2020. évi üzleti tervének módosításáról.

Előadó: vezérigazgató

1. Tájékoztató belső ellenőrzési jelentésekről.

Előadó: jegyző

1. Javaslat a 2020. évi költségvetési rendelet módosítására.

Előadó: gazdasági irodavezető

1. Beszámoló Hajdúszoboszló város 2020. évi költségvetése első 9 hónapjának végrehajtásáról.

Előadó: gazdasági irodavezető

1. Előterjesztés Hajdúszoboszló Város 2020-2030-ig szóló Vállalkozásfejlesztési Koncepcióról.

Előadó: polgármester

1. Előterjesztés az önkormányzat szervezeti és működési szabályzatának módosítására.

Előadó: jegyző

1. Előterjesztés a polgármesteri hivatal alapító okiratának, szervezeti és működési szabályzatának módosítására.

Előadó: jegyző

1. Előterjesztés a településrendezési eszközök M-3/C jelű módosításának elfogadásáról.

Előadó: városi főépítész

1. Előterjesztés az Olajos Társasház fellebbezéséről.

Előadó: városi főépítész

1. Javaslat a helyi adókról szóló 22/2012. (XI. 29.) önkormányzati rendelet módosítására.

Előadó: aljegyző

1. Előterjesztés nappali szociális ellátások (kiemelten a hajléktalan ellátás) biztosításáról.

Előadó: egészségügyi-szociális irodavezető-helyettes

1. Előterjesztés általános iskolai körzethatárok véleményezésére.

Előadó: humán-közszolgáltatási irodavezető-helyettes

1. Előterjesztés ingatlanfelajánlás elfogadására.

Előadó: gazdasági irodavezető

1. Előterjesztés ingatlanok cseréjére.

Előadó: gazdasági irodavezető

1. Előterjesztés a 2924/1 hrsz-ú ingatlanrész értékesítéséről.

Előadó: gazdasági irodavezető

1. Előterjesztés közterületek felújításával kapcsolatban.

Előadó: városfejlesztési irodavezető-helyettes

1. Beszámoló a város kommunális infrastruktúra helyzetéről.

Előadó: városfejlesztési irodavezető-helyettes

1. Előterjesztés intézményfelújítási igényekkel kapcsolatosan.

Előadó: városfejlesztési irodavezető-helyettes

1. Előterjesztés csapadékvíz fejlesztés pályázathoz előkészítői tevékenységről.

Előadó: városfejlesztési irodavezető-helyettes

1. Előterjesztés helyi piac fejlesztése pályázat lehetőségről.

Előadó: városfejlesztési irodavezető-helyettes

1. Előterjesztés illegális hulladéklerakók felszámolására kiírt pályázati lehetőségről.

Előadó: városfejlesztési irodavezető-helyettes

1. Előterjesztés közterület használati kérelemről – könyvárusítás.

Előadó: városfejlesztési irodavezető-helyettes

1. Válasz interpellációra.

Előadó: városfejlesztési irodavezető-helyettes

1. Válasz interpellációra Erdő dűlővel kapcsolatban.

Előadó: városfejlesztési irodavezető-helyettes

1. Válasz interpellációra lakótelepi részek állapotával kapcsolatban.

Előadó: városfejlesztési irodavezető-helyettes

1. Válasz interpellációra lakossági igényekkel kapcsolatban.

Előadó: városfejlesztési irodavezető-helyettes

1. Válasz interpellációra forgalomtechnikai problémákkal kapcsolatban.

Előadó: városfejlesztési irodavezető-helyettes

1. Válasz interpellációra Wekerle utca vízelvezetésével kapcsolatban.

Előadó: városfejlesztési irodavezető-helyettes

1. Válasz törmeléklerakás tekintetében.

Előadó: aljegyző

1. Előterjesztés a településrendezési eszközök M-5/A jelű módosításának partnerségi lezárásáról és környezeti vizsgálat szükségességéről.

Előadó: városi főépítész

**KÉRDÉSEK, INTERPELLÁCIÓK, BEJELENTÉSEK**

***Első napirend:***

**Előterjesztés a Hungarospa Hajdúszoboszlói Zrt. gazdálkodásáról, hitelszerződéseinek módosításáról, hitelszerződés megkötéséről.**

A napirend tárgyalásán jelen volt dr. Zajdó Zsolt, az igazgatóság elnöke és Kircsi Lajos vezérigazgató.

**dr. Zajdó Zsolt**: Nincs kiegészítése az anyaghoz.

**Harsányi István**: A Pénzügyi és Gazdasági Bizottság, illetve a Felügyelő Bizottság is megtárgyalta az előterjesztést és egyhangúan támogatták.

**Jónás Kálmán**: Egy 35 milliárd forintos ágazati mentőcsomagról folyik a tárgyalás a Fürdőszövetség és a Kormányzat között. Nem zárja ki a cég magát az állami támogatásból a kölcsönszerződés aláírásával?

**dr. Zajdó Zsolt**: Nem hallottunk olyan tervezetet, ami ilyen hitelszerződés-módosítás mellett akadályozná a támogatások igénybe vételét.

**Czeglédi Gyula**: Milyen takarékossági intézkedéseket vezetnek be, illetve a munkahelyek megőrzésére mennyire lehet számítani?

**dr. Zajdó Zsolt**: Az igazgatósági üléseken rendszeresen felvetődik ez a kérdés. Az elsődleges cél az, hogy a jelenlegi foglalkoztatási szint - ha korlátozott módon is - fennmaradjon. A több mint 400 foglalkoztatott közül 350 főnél lehetőség van részmunkaidős foglalkoztatásra. Akiknek nem tartalmazza a munkaszerződése ezt a foglalkoztatási lehetőséget, azokkal a szakszervezettel egyeztetve tárgyalásokat folytatunk. A dolgozók a nehéz helyzetre való tekintettel konstruktívan álltak a módosításokhoz. Ha megvalósítjuk a részmunkaidős foglalkoztatást, illetve határozott idejű esetben - akiknek lehetséges - nem hosszabbítjuk meg a szerződésüket, akkor majdnem, hogy garantálhatóak a bérkifizetések. A hitelszerződés módosítások sokkal kedvezőbb pénzügyi helyzetet teremtenek.

**dr. Sóvágó László**: A dolgozók hány százalékának nem lett meghosszabbítva a szerződése? Tudtommal 10 % került ilyen helyzetbe.

**dr. Zajdó Zsolt**: Akinek a munkaköre a működéshez nem feltétlenül szükséges, várhatóan a határozott időre szóló szerződése nem lesz meghosszabbítva.

**Czeglédi Gyula**: Kérem, hogy a társaság folyamatosan tájékoztassa a tulajdonost a kialakult helyzetről.

A képviselő-testület az előterjesztést 12 igen szavazat mellett (Czeglédi Gyula, Biró Anita, Harsányi István, Jónás Kálmán, Kanizsay György Béla, Kocsis Róbert, dr. Kovács Gergely, Majoros Petronella, Marosi György Csongor, Máté Lajos, Mester József, dr. Sóvágó László), tartózkodás és ellenszavazat nélkül támogatta (a döntéshozatalban 12 fő vett részt) és a következő határozatokat hozta:

**185/2020. (X. 22.) Képviselő-testületi határozat**

Hajdúszoboszló Város Önkormányzatának Képviselő-testülete jóváhagyja a mellékletként csatolt 1-1-20-3800-0704-8 azonosítójú Származékos Kölcsönszerződés EXIM Kárenyhítő fogóeszközhitel szerződés tartalmát, azokkal egyetért és felhatalmazza a Hungarospa Hajdúszoboszlói Zrt. Igazgatóságát annak aláírására, valamint felhatalmazza Czeglédi Gyula polgármestert a szerződés záradékának aláírására.

Határidő: azonnal

Felelős: igazgatóság elnöke

**186/2020. (X. 22.) Képviselő-testületi határozat**

Hajdúszoboszló Város Önkormányzatának Képviselő-testülete jóváhagyja a mellékletként csatolt 1-1-19-3800-0336-7 azonosítójú 1. számú módosítás a 2019. május 29. napon aláírt OTP Bank Származékos kölcsönszerződés tartalmát, azokkal egyetért és felhatalmazza a Hungarospa Hajdúszoboszlói Zrt. Igazgatóságát annak aláírására, valamint felhatalmazza Czeglédi Gyula polgármestert a szerződés záradékának aláírására.

Határidő: azonnal

Felelős: igazgatóság elnöke

**187/2020. (X. 22.) Képviselő-testületi határozat**

Hajdúszoboszló Város Önkormányzatának Képviselő-testülete jóváhagyja a mellékletként csatolt 1-1-19-3800-0337-8 azonosítójú 1. számú módosítás a 2019. május 29. napon aláírt OTP Bank Kölcsönszerződés tartalmát, azokkal egyetért és felhatalmazza a Hungarospa Hajdúszoboszlói Zrt. Igazgatóságát annak aláírására, valamint felhatalmazza Czeglédi Gyula polgármestert a szerződés záradékának aláírására.

Határidő: azonnal

Felelős: igazgatóság elnöke

***Második napirend:***

**Előterjesztés a Hajdúszoboszlói Nonprofit Zrt. 2020. évi üzleti tervének módosításáról.**

A napirend tárgyalásán jelen volt Nyéki István vezérigazgató.

**Nyéki István**: Nincs kiegészítése.

**Harsányi István**: A Városfejlesztési és Műszaki Bizottság, valamint a Pénzügyi és Gazdasági Bizottság is megtárgyalta és egyhangúan támogatta az előterjesztést.

A képviselő-testület az előterjesztést 12 igen szavazat mellett (Czeglédi Gyula, Biró Anita, Harsányi István, Jónás Kálmán, Kanizsay György Béla, Kocsis Róbert, dr. Kovács Gergely, Majoros Petronella, Marosi György Csongor, Máté Lajos, Mester József, dr. Sóvágó László), tartózkodás és ellenszavazat nélkül támogatta (a döntéshozatalban 12 fő vett részt) és a következő határozatot hozta:

**188/2020. (X. 22.) Képviselő-testületi határozat**

Hajdúszoboszló Város Önkormányzatának Képviselő-testülete, mint a tulajdonosi jogok gyakorlója a Hajdúszoboszlói Nonprofit ZRt. 2020. évi üzleti tervének módosítását elfogadja.

Határidő: folyamatos

Felelős: vezérigazgató

***Harmadik napirend:***

**Tájékoztató belső ellenőrzési jelentésekről.**

A napirend tárgyalásán jelen volt Nagy Csaba belső ellenőr, Berényiné Szilaj Ilona, a Kovács Máté Városi Művelődési Központ és Könyvtár igazgatója, Tiliczky Katalin, a Hajdúszoboszlói Városi Televízió igazgató-felelős szerkesztője.

**Harsányi István**: Korábban a belső ellenőrzések anyagát csak a Pénzügyi és Gazdasági Bizottság tárgyalta. Mivel súlyos hiányosságokat tárt fel a belső ellenőrzés, ezért úgy gondolta a bizottság, hogy ezeket a jelentéseket a képviselő-testületnek is meg kell tárgyalni.

**dr. Kovács Gergely**: A művelődési központ igazgató asszonyától kérdezem, hogy a gasztrorendezvényeit illetően, ki volt az ügyvezető, akivel a kapcsolatot tartotta? A 6 évre szóló szerződés megkötésére milyen előzmények és körülmények között került sor? Miért nem folytattak le beszerzési eljárást? Milyen indokkal rendezték meg a Bioétel- és Borfesztivált 2019-ben annak ellenére, hogy már nem volt rá fedezet a költségvetésben? Volt-e ezzel kapcsolatban egyeztetés a fenntartóval, illetve a leszerződött rendezvényszervezővel? Tudott-e erről az akkori polgármester? Milyen körülmények között került sor az októberi Szüreti Mulatság megszervezésére? Hogyan zajlott le a vendéglátósok, árusok részvételi díjának beszedése 2018, 2019 években? A díjat ki állapította meg? Kérdezem ugyanezeket a 2019-es Márton-napi fesztiválra vonatkozóan is.

**Berényiné Szilaj Ilona**: Intézményünk 2018. március 1-én kötött szerződést a fenntartó kérésére, annak beleegyezésével és a vele történt egyeztetés alapján a Mastodom Kft-vel, akinek képviselője Máté Lajos. A szerződés tervezetben voltak olyan pontok, amiket nem vállalhattam, melyekről tájékoztattam a polgármestert, jegyzőt és a pénzügyi irodavezetőt. Ezek korrigálása után került sor a szerződés megkötésére. A beszerzési hirdetmény feladása nem volt gyakorlat ebben az időszakban, a szerződéskötés a fenntartó kérésére történt. 2019-ben a szerződés alapján a rendezvények szervezése és lebonyolítása a vállalkozó feladata volt. Az intézményünk a pénzügyi lebonyolítást kapta feladatul. A pénzügyi és gazdasági feladatokat a Hajdúszoboszlói Gazdasági Szolgáltató Intézmény munkatársai végzik. Az akkori gazdasági vezető 2019. nyarán tájékoztatta a vállalkozót és a fenntartót arról, hogy nincs megfelelő fedezet a rendezvény megtartására. A fenntartótól szóban ígéretet kaptunk, hogy a rendezvény finanszírozása utólagosan az intézményünk számlájára kerül. 2019. októberében pótelőirányzat keretében meg is történt a Bioétel- és Borfesztivál elszámolása. Keret hiányában intézményünk kérte, hogy a Szoboszlói Szüreti Mulatság ne kerüljön megrendezésre. Mivel ez a két rendezvény már korábban meg volt hirdetve és turisztikai jelentőségük miatt is megrendezésre lettek ítélve, a bevételek terhére tudtunk csak fedezetet vállalni. Ennek ellenére a vállalkozó mégis megkötötte a szerződést. A dologi átcsoportosítás következtében a Szoboszlói Szüreti Mulatság is megtartásra került. A bérleti díjakra az intézményünknek nem volt ráhatása. Az előre megállapított bérleti díjat a vállalkozóval egyeztetve HGSZI munkatársai szedték be a helyszínen a második napon. Az árusokkal az intézménynek nem volt előzetes szerződése. A Márton-napi fesztivált intézményünk bonyolította le, miután a vállalkozóval kötött szerződés felmondásra került. A bérleti díjakat egy szerevező bizottság alakította ki. E-mailben közöltük az árusokkal a bérleti díjat és az árusítás feltételeit. Ennek ismeretében jelezték vissza a részvételi szándékukat és ez alapján került sor a szerződések megkötésére. A bérleti díjak a helyszínen kerültek beszedésre. A bevétel a költségvetésben is megjelent és a rendezvény költségeire lett fordítva.

**dr. Kovács Gergely**: Azokra a rendezvényekre, amelyekre a fenntartó tett szóban ígéretet ezek szerint nem volt meg a fedezet.

**Berényiné Szilaj Ilona**: Az intézményünk költségvetésében meg volt a fedezet, a dologi kiadásokban átcsoportosításra kerültek. Ilyen színtű szerződés nem volt, de volt egy szóbeli ígéret, amely garancia volt arra, hogy megkapjuk majd a szükséges támogatást.

**dr. Kovács Gergely**: Ezek szerint szerződés nélkül a vállalkozó árképzése alapján lettek a bérleti díjak meghatározva. Aki az első napon árult csak, attól nem lett bérleti díj beszedve.

**Berényiné Szilaj Ilona**: Arra, hogy mikor mentek a helyszínre a díjakat beszedni, a HGSZI vezetője tud pontos választ adni.

**dr. Sóvágó László**: Mikor történt meg a támogatás utalása? A novemberi rendezvénynél úgy emlékszem, hogy azt teljes egészében a fürdő szponzorálta.

**Berényiné Szilaj Ilona:** Október 9. és 10-én. A novemberi Márton-napi rendezvényre a fürdőtől kaptunk támogatást, mely a rendezvény megtartása előtt már a számlánkra érkezett. A bevételt fordítottuk még rá. A számlák pedig az átutalással a rendezvény lebonyolítása után kerültek a fellépők kifizetésére.

**dr. Sóvágó László:** Látszik, hogy az októberi választások után a várost vezetőknek is fontos volt egy ilyen fesztivál rendezése. Az igaz, hogy az új polgármestert is megkérdezték, hogy támogatja-e a Szoboszlói Szüreti Mulatság megrendezését?

**Berényiné Szilaj Ilona:** A vállalkozó telefonon közölte velem, hogy az új polgármester is támogatja a rendezvény megtartását. Az új polgármester úgy tájékoztatta a vállalkozót, hogy azon lesznek, hogy ez a mulatság megtartásra kerülhessen, mivel a szállodák már kiajánlották a rendezvényt.

**Czeglédi Gyula:** Igen nagy bátorságra vallott volna, hogy a választások előtt én ilyen kijelentést tegyek.

**dr. Kovács Gergely:** 2015, 2016 és 2017-ben volt-e olyan jellegű vállalkozói felkérés, szerződés, vagy ráutaló magatartás, ami alapján a Mastodom Kft. részt vett a rendezvények szervezésében. Ha igen, fizetett-e a közterület-használatért? Mekkora bevétele származott a városi költségvetésnek a vendéglátósok, vagy árusok által fizetett bérleti díjakból?

**Lőrincz László**: 2016, illetve 2017-ben a polgármesteri hivatal azt a feladatot kapta, hogy az önkormányzat által a rendezvényekre címzett éves támogatási összeg (15 millió Ft) erejéig számoltassa el a rendezvényszervezőt, illetve a számlákat is ilyen összeg erejéig fizette ki. A közterület-használat ezekre a városi nagyrendezvényekre térítésmentesen lett biztosítva. A hivatalba bevételek nem folytak be.

**dr. Kovács Gergely:** A szerződés alapján lehetett-e tovább bérletbe adni a térítésmentesen használt közterületet?

**Szilágyiné Pál Gyöngyi**: A helyi rendelet lehetővé teszi, hogy az ingyenesen látogatható rendezvények közterület-használati díjmentességet élveznek. Ez nemcsak a városi nagyrendezvényekre vonatkozik. Egy ilyen nagy rendezvény megszervezésénél lehetetlen, hogy ne töltsék meg a teret más szereplőkkel. Én azt gondolom, hogy természetes velejárója egy rendezvény megszervezésének. A rendezvény ingyenesen történő látogatottsága adja meg a jogosítványt arra, hogy ingyenesen bérelhessék a területet egy ilyen rendezvény megszervezéséhez.

**dr. Kovács Gergely:** A 2017. évi vizsgálat kitért-e arra, hogy mekkora bevétel származott a vendéglátósok és az árusok által fizetett részvételi díjakból? A 2018, 2019-es években ezek 18 és 26 millió Ft körüli összegek voltak. Vet-e fel aggályokat, hogy az önkormányzat fenntartása alá tartozó intézmény a képviselő-testület egy tagját, a Kulturális Bizottság elnökét, a Vendéglátő Egyesület elnökét bízza meg a rendezvények megszervezésére beszerzési eljárás lefolytatása nélkül.

**Nagy Csaba**: A 2017. évi ellenőrzés során a bevételeket elkülönítve nem vizsgáltuk, illetve az az információ jutott el hozzánk, hogy nem keletkezett bevétele a hivatalnak. Nyilvánvaló, hogy a 15 milliós kereten felül még voltak kiadások. Olyan fellépők is voltak, akik nem szerepeltek a hivatal által finanszírozott keretben. Ezért arra tettünk javaslatot, hogy teljes körűen legyen bemutatva a költségvetés és az elszámolás. Konkrét jogszabályi tiltást nem tudok az összeférhetetlenségre vonatkozóan felvetni.

**dr. Kovács Gergely:** 2017-ben még a polgármesteri hivatal feladata volt a gasztrofesztiválok megszervezése, ekkor még részletes elszámolás nem történt. A költségek látszólag az előirányzaton belül maradtak. Többször is fel lett vetve, hogy gasztrofesztiválok esetében is kerüljön szabályozásra a pénzügyi elszámolás. Nem esett szó arról, hogy ki volt a felelős személy a fesztiválok szervezésért és mennyi volt a bevétele a városnak. A rendezvények szervezése 2018. évtől át lett adva a művelődési központnak. A Máté Lajos által képviselt Mastodom Kft-vel lett kötve egy szerződés 2018. március 1-től 2021. december 31-re vonatkozóan. A vállalkozási díj 500.000 Ft + Áfa/rendezvény, évente nettó 3 millió Ft, a szerződés időtartamára nettó 18 millió Ft lett volna, ha minden rendezvény megrendezésre kerül. A vállalkozó feladata volt a rendezvény előkészítése, megszervezése és lebonyolítása. A felelős szervező azonban a művelődési központ volt, balesetnél, káresetnél a felelősség őket terhelte volna. A 2 millió Ft egyedi beszerzési értéket elérő, vagy meghaladó beszerzéseknél, hirdetményt kell közzétenni. Erre nem került sor, sőt a fenntartó utasítása volt ez. A korábban elkészült szerződés tervezetet az intézményvezető nem írta alá, mert több pontban nem felelt meg a jogszabályoknak, és olyan feltételeket tartalmazott, melyeket az intézményvetető nem vállalhatott. Ebben a tervezetben volt állítólag egy 10 millió Ft-os bánatpénz, ha felmondásra került volna a szerződés. 2018 évben a 6 rendezvény bevételi díjából 26.425.500 Ft bevételt könyvelhetett el az intézmény. A rendezvényeken résztvevők, díjat fizetőkkel nem került szerződés megkötésre. A díjszabás sem volt átlátható, a vállalkozó határozta meg. A vizsgált folyamat értékelése kritikus volt. 2019-ben továbbra sem készült lebonyolítási szabályzat. A szeptemberi Bioétel- és Borfesztivál és az októberi Szüreti Mulatság szervezésére, kötelezettség vállalására úgy került sor, hogy akkor már nem volt rájuk fedezet a költségvetésben. A Turisztikai Nonprofit Kft. 4,6 millió Ft-ot, a Máté Lajos által vezetett szakbizottság 2,5 millió Ft-ot, Az akkori polgármester keretéből 3 millió Ft-ot adott a hetekkel korábban lezajlott rendezvény költségeinek kifizetésére. A művelődési ház vezetője az októberi rendezvényt megelőzően levélben jelezte a jegyzőnek, hogy ez az állapot tarthatatlan lesz. A 2019 évi 5 rendezvényből 18.522.000 Ft bevételt könyvelhetett el az intézmény. A vizsgált folyamat értékelése kritikus volt. Azt állapítottam meg a jelentésekből és az elhangzottak alapján, hogy 2017, 2016, 2015 években a helyi képviselő bizottság elnök által vezetett kft. a Szent István park előtti területet 6 rendezvény céljára térítés mentesen vette igénybe. A közterület használati szerződés 2. pontja szerint az engedélyes tudomásul veszi, hogy a közterület használatot másnak nem engedheti át. A rendezvényeken ennek ellenére több árus és vendéglátós vett részt, melyből a városnak bevétele nem származott. A cégnek viszont mindenféle költség és kockázat nélkül jelentős árbevétele származott. A nettó árbevételében jól látszik a különbség. Ezekre az évekre 17 millió Ft, míg 2018, 2019-ben csak 3 millió Ft körüli. Ha abból indulunk ki, hogy 2018. évben 28 millió Ft bevétele volt a városnak, ez 50-70 millió Ft közötti bevétel lehetett a 3 évre. 2015. évben a 10 millió Ft-os önkormányzati támogatásból 7,5 millió Ft a Mastodom Kft-nek lett kifizetve, holott a területekből származó bevételeket is rendezvényre fordította vissza, de egyébként beszámlázta a művelődési központnak. Úgy hallottam, hogy eredetileg a Máté Lajos vezette Vendéglátók Egyesületének lett átadva a rendezvénytér, de kérte, hogy inkább a cége hasznosíthassa. Hol van a felelős gazdálkodás és az átláthatóság? A 2018 előtti időszak átláthatatlan és kritikus. A 2018 utáni időszakban a művelődési központ komplex ellenőrzése nem tárt fel ilyen súlyos hiányosságokat más rendezvények tekintetében. A volt polgármesternek van-e tudomása arról, hogy hogyan lettek ezek a bevételek felhasználva? Ha nem volt tudomása, akkor alkalmatlan volt a feladatára. Amennyiben tudta, hogy a frakciótársa az önkormányzat számára ilyen hátrányos üzletet kötött, akkor az kimerítette a hűtlen kezelés fogalmát. Amennyiben ezekre a kérdésekre nem tudnak megfelelő választ adni, akkor úgy gondolom, alkalmatlanná váltak a város további vezetésére.

**dr. Sóvágó László**: Ez egy hajánál fogva előrángatott probléma. Inkább arra kellett volna figyelni, hogy ne lopjanak a fürdőben 40-90 millió Ft-ot. Nem akarok semmiféle felelősség alól kibújni. Azok a dolgok, amiket az Alpolgármester Úr felvetett, nem történtek meg. Átgondolom, hogy amiket mondott kimeríti-e a rágalmazás fogalmát. Azt a feladatot kapta, hogy a múltra fogja ezeket a nem jelentős hibákat. Az új polgármester hivatalba lépése után is kérte, hogy legyenek ezek a rendezvények megrendezve. Felesleges a Máté Lajosra vetíteni az elmúlt egy év sikertelenségeit, aki lehet, hogy követett el hibákat, de egy olyan pezsgő fesztivál-kultúrát teremtett a városban, amely sok vendéget vonzott és kellemes színfoltja volt a városnak. Nem a múltban kellene turkálni, hanem a jövőre kellene tekinteni. Pénzügyi károsodás nem történt a város életében. Máté Lajos nem zsebre tette a bérleti díjakat. Az igen színvonalas fellépőket kellett megfizetni.

**Czeglédi Gyula:** Amikor a fürdővel kapcsolatban a döntések megszületnek, arról hivatalos tájékoztatást fog kapni a képviselő-testület, akár a felelősségi körök tekintetében is. Nem lehet azt párhuzamba vonni azzal, hogy képviselő-társunk magán cége közvetlenül érintett volt egy olyan gazdasági tranzakcióban, amely versenyeztetés nélkül, a felelősségi körök tisztázása nélkül, átláthatatlan módon, a pénzügyi teljesítések tekintetében kaotikus, felelőtlen módon történtek a rendezvények megszervezései. Természetesen szakmailag nagyon indokolt volt a szükségességük, de ez nem mentesít az alól, hogy azokat pénzügyileg átláthatóan és tisztán kellett volna megszervezni. Kritikus vagyok a belső ellenőrzés tekintetében is. Nem hiszem, hogy az értékelések tisztán és a valósághoz hűen történtek.

**dr. Sóvágó László:** Polgármester Úr – kijelentésével ellentétben – felel a fürdőben történtekért.

**Máté Lajos:** Politikai showműsorban nem kívánok részt venni. A képviselő-testület próbálja személyemet és a volt Polgármester Urat befeketíteni. A belső ellenőrzési jelentésben szereplő dolgok nem róhatók fel nekem, nincs felelősségem, mivel a cégemnek az volt a feladata, hogy a rendezvényeket megszervezze. Azok a vállaltak szerint meg is valósultak. Az önkormányzat érdekei nem sérültek. Nem példa nélküli a szervezési feladatok kiadása alvállalkozónak. Hogy miért nem volt közbeszerzés? Ezeket a rendezvényeket, a Bioétel- és Borfesztivál kivételével, én találtam ki és fejlesztem 10 éve azért, hogy Szoboszló turisztikai szolgálatói erre alapozva tudják hirdetni a turisztikai piacon a szolgáltatásaikat. A költségek már nem voltak elegendőek, mert a piacon nagymértékű áremelkedések voltak. Egy alkalommal sem fordult elő, hogy a művelődési központ nevében kötöttem volna szerződést. A rendezvényszervezés gyakorlata megkövetel bizonyos felhatalmazást, mert a szervezés időben elvállik a lebonyolítástól. A fellépőkkel már hónapokkal korábban meg kell kezdeni a tárgyalást. Az alvállalkozói konstrukciót az előző városvezetés javasolta. A szerződéseken azért volt ott a nevem, hogy az Igazgatónő lássa, hogy a szervező munka megfelelően halad. Az elszámolást a művelődési központ végezte a HGSZI-vel. Az adminisztrációs hibáira nem térnék ki, mert nem volt tárgya szerződésnek ez a szolgáltatás. Az önkormányzati támogatás szükséges és lehetséges volt a rendezvények megvalósulásához. Az októberi szüreti mulatság előtt a mostani Polgármestert tájékoztattam, hogy a költségek nem állnak rendelkezésre. Azt mondta, hogy nagyobb kár származik abból, ha a rendezvényt lemondjuk. Megjegyzem, hogy a rendezvényt hetekkel a megvalósulása előtt nem is lehet lemondani, mert nemcsak a kötbért, hanem a teljes összeget ki kell fizetni. Tanácsolom, hogy foglalkozzanak azzal, hogy Hajdúszoboszló megőrizhesse a turisztikai pozícióját. Az ide látogató vendéget a költségek nem érdeklik, csak az, hogy jó fellépők legyenek és ingyenes legyen. 15 millió Ft-ból nem lehet megrendezni ezeket a 3 napos fesztiválokat. A bérleti díjak a költségeket fedezték.

**Czeglédi Gyula:** Mindezek szakmai értékét nem kérdőjelezem meg.

**dr. Kovács Gergely:** Továbbra is fenntartom a felelős gazdálkodás hiányát. Az kifogásolom, hogy az ingyenesen biztosított közterület hasznosításra nem volt semmilyen szabályzat. Tisztább lett volna, ha összegszerűen meghatározza mennyire tarja a munkáját. A bevételből nem tudjuk, mennyi lett visszaforgatva a fellépőkre.

**Máté Lajos:** Az önkormányzati támogatásokat bizottságok és az előirányzatokon belül kezelték. A mások által szervezett rendezvényeknél senki nem kérte a tételes elszámolást, mert nem az volt a lényeg, hanem, hogy meg legyen tartva a rendezvény. Az alvállalkozótól nem kérdezik meg a költségeit, hanem ad egy vállalási összeget, amelyről el lehet dönteni, hogy elfogadható-e. Nagy örömmel és munkabírással szervezetem meg ezeket a rendezvényeket.

**Czeglédi Gyula:** Ez nem politikai showműsor, hanem egy városi rendezvény pénzügyi nyitottságáról és átláthatóságáról szól.

**dr. Kovács Gergely:** A városnak joga van tudni arról, ami a közpénzzel történik.

**Máté Lajos:** A közpénz, az a támogatás volt, ami nem is került hozzám. A rendezvényt a területfoglalási díjakból finanszíroztam, az nem volt közpénz.

A képviselő-testület a Kovács Máté Városi Művelődési Központ és Könyvtár belső ellenőrzési jelentéséről szóló tájékoztatást az elhangzott kiegészítésekkel együtt 6 igen (Harsányi István, Jónás Kálmán, Kanizsay György Béla, Marosi György Csongor, Máté Lajos, dr. Sóvágó László) és 6 nem szavazat (Biró Anita, Czeglédi Gyula, Kocsis Róbert, dr. Kovács Gergely, Majoros Petronella, Mester József) mellett nem támogatta (a döntéshozatalban 12 fő vett részt) és a következő határozatot hozta:

**189/2020. (X. 22.) Képviselő-testületi határozat**

Hajdúszoboszló Város Önkormányzatának Képviselő-testülete a 2017. évi, a 2018. évi és a 2019. évi gasztrorendezvények lebonyolításának pénzügyi ellenőrzéséről szóló tájékoztatókat nem fogadja el.

Határidő: azonnal

Felelős: jegyző

**dr. Korpos Szabolcs:** A beterjesztett tájékoztatók tudomásul vételéről és nem az ülésen elhangzottakról. kell szavazni. Javaslom, hogy szavazzon újra a testület.

A képviselő-testület az újraszavazásról szóló javaslatot 6 igen (Jónás Kálmán, Kanizsay György Béla, Marosi György Csongor, Máté Lajos, Mester József, dr. Sóvágó László), 4 nem szavazat (Biró Anita, Czeglédi Gyula, dr. Kovács Gergely, Majoros Petronella) és 1 tartózkodás mellett (Kocsis Róbert) nem támogatta (a döntéshozatalban 11 fő vett részt) és a következő határozatot hozta:

**190/2020. (X. 22.) Képviselő-testületi határozat**

Hajdúszoboszló Város Önkormányzatának Képviselő-testülete a 2017. évi, a 2018. évi és a 2019. évi gasztrorendezvények lebonyolításának pénzügyi ellenőrzéséről szóló tájékoztatókkal kapcsolatos újraszavazást nem támogatja.

Határidő: azonnal

Felelős: jegyző

**dr. Korpos Szabolcs:** Az SZMSZ szerint a belső ellenőri jelentések megvitatása átruházott hatáskörben a Pénzügyi és Gazdasági Bizottság feladata. A bizottság korábban már mindegyiket megszavazta.

**Czeglédi Gyula:** A képviselő-testület elégedetlen a jelentéssel, a testület felülírhatja a bizottsági döntést.

**dr. Korpos Szabolcs:** Javaslom, hogy határozza meg a képviselő-testület a belső ellenőrzés részére az újabb feladatot.

***Czeglédi Gyula polgármester 15.32 órakor 10 perc szünetet rendelt el.***

**Biró Anita**: Az a kérésem, hogy az Igazgató Főorvos Úr az intézkedési tervben felsorolt pontok szerint készítsen egy beszámolót a feladatok és pótlások elvégzéséről. A Járóbeteg-Ellátó Centrum működésével kapcsolatban is kérnék egy tájékoztatást a testület számára. Nagyon hosszúak a várakozási idők a különböző szakrendelésekre és a laboratóriumban. Szeretnénk megtudni, mi ennek az oka és hogy milyen építő javaslatai vannak.

**Czeglédi Gyula**: A várakozási idő a városunk neuralgikus pontja lett. A másik felmerült probléma, hogy csak nagyon nehéz elérni az orvosokat. Ezek közérdeklődésre számot tartó dolgok, én is támogatom, hogy készítsen a Főorvos Úr egy beszámolót. Lehet-e része a jelentésnek, hogy a működésről is kapjunk tájékoztatót?

**Nagy Csaba**: A mi kompetenciánk pénzügyi jellegű ellenőrzésre terjed ki. Egészségügyi szakmai kérdésekben nem szeretnénk megnyilvánulni.

A képviselő-testület a Járóbeteg-Ellátó Centrum belső ellenőrzési jelentéséről szóló tájékoztatást az elhangzott kiegészítésekkel együtt 12 igen szavazat mellett (Czeglédi Gyula, Biró Anita, Harsányi István, Jónás Kálmán, Kanizsay György Béla, Kocsis Róbert, dr. Kovács Gergely, Majoros Petronella, Marosi György Csongor, Máté Lajos, Mester József, dr. Sóvágó László), tartózkodás és ellenszavazat nélkül támogatta (a döntéshozatalban 12 fő vett részt) és a következő határozatot hozta:

**191/2020. (X. 22.) Képviselő-testületi határozat**

Hajdúszoboszló Város Önkormányzatának Képviselő-testülete a Járóbeteg-Ellátó Centrum belső ellenőrzési jelentéséről szóló tájékoztatót elfogadja.

Határidő: azonnal

Felelős: jegyző

**Majoros Petronella**: A helyi televízió feladata hogy élő közvetítést nyújtson a testületi ülésekről. Nem ez volt az első alkalom, amikor műszaki probléma akadályozta a közvetítést. A Kormányhivatal korábban meghozott egy törvényességi felhívást, miszerint az Intézményvezető Asszonynak nincs meg a szüksége szakmai képesítése. A testület többször tett határidő módosítást a képesítés megszerzésére. A legutolsó határidőre 2019. december 31-ig nem sikerült ennek eleget tenni, csak későbbi időpontban. A tanulmányai elvégzéséhez írásos engedély és szerződés nem volt. Ennek ellenére tandíjat számolt el az intézmény, melynek összege 900.000 Ft és 57.525 Ft adó volt, melyek 2017, 2018 és 2019 évben dologi kiadásként lettek elszámolva. Az idei tandíjat közvetlen juttatásként vette fel az intézményvezető. Az idei kifizetése teljesítés nélkül történt 150.000 Ft értékben. Az elszámolás során nem tartották be az adózási jogszabályokat. A műszaki vezető munkakört betöltő személy nem rendelkezett szakvégzettséggel. Több szabálytalanság is volt az eszközbeszerzés során. Kérdéses két szoftver használatának jogcíme. Elmulasztották a kötelező közérdekű adatszolgáltatást. Nincsenek szabályozva a reklámszolgáltatásért fizetendő díjak sem. Az intézményvezető a többszöri felszólításra sem tett ennek eleget.

**Tiliczky Katalin**: A tandíj kifizetését Dr. Sóvágó László akkori polgármester szóbeli engedélyével végeztük el, hiszen a fenntartó kötelezett a beiskolázásra. A 3 éves iskolát kihagyás nélkül sikerült befejeznem, azt lehetetlen lett volna 2,5 év alatt befejezni. A műszaki vezető elvégzett a Filmművészeti Egyetemen egy operatőri iskolát, így látta el a feladatait, jelenleg informatikai tanulmányait végzi. A reklámdíjak már kint vannak a webes felületünkön. A szoftver használatára tulajdonjogot nem vehetünk, ésszerű keretek között csak a használati jogot tudjuk megvenni. Az eszközbeszerzésnél nem minden estben tudunk beszerezni 3 ajánlatot, hiszen van olyan, hónapokat kell várni. Tájékozódás után a legmegfelelőbbet választottuk ki minden alkalommal. Kevés pénz áll rendelkezésre, nem szoktunk költekezni.

**dr. Sóvágó László**: Én azt mondtam, hogy amennyiben kigazdálkodható és jogszerű, támogatom a tandíj kifizetését. Nem értem, hogyan számfejtették. A támogatási szerződés hiányára fel kellett volna hívni a figyelmemet.

**dr. Korpos Szabolcs**: A Hajdúszoboszlói Polgármesteri Hivatal nem munkáltatója a Hajdúszoboszlói Városi Televíziónak, esetleg segíthetjük a munkáltató feladatát, ha arra utasítást kapunk. A fenntartó dolga megkötni és aláírni a szerződést. A gazdálkodási feladatokat a HGSZI látja el.

**dr. Sóvágó László**: Előirányzat sem volt rá. A költségvetési gazdálkodás fegyelmi kérdést is felvet.

**Majoros Petronella**: A törvényességi felhívás 2016-ban történt, azóta több, mint 2 év telt el.

**Tiliczky Katalin**: 2016 szeptemberben töltöttem be a pozíciót, a törvényességi felhívás később történt. 2017. szeptemberében tudtam megkezdeni a tanulmányaimat.

**Czeglédi Gyula**: Javaslom, hogy egy eseti bizottság a Jegyző Úr koordinálásával vizsgálja meg, hogy ki és milyen súlyosságú vétséget ejtett ebben a kérdésben. Legyen a tagja Jegyző Úr, Alpolgármester Asszony, Dr. Nagy Gábor a JIÜB tagja, Kanizsay György Béla és Máté Lajos.

A képviselő-testület a Hajdúszoboszlói Városi Televízió belső ellenőrzési jelentéséről szóló tájékoztatást az elhangzott kiegészítésekkel együtt 12 igen szavazat mellett (Czeglédi Gyula, Biró Anita, Harsányi István, Jónás Kálmán, Kanizsay György Béla, Kocsis Róbert, dr. Kovács Gergely, Majoros Petronella, Marosi György Csongor, Máté Lajos, Mester József, dr. Sóvágó László), tartózkodás és ellenszavazat nélkül támogatta (a döntéshozatalban 12 fő vett részt) és a következő határozatot hozta:

**192/2020. (X. 22.) Képviselő-testületi határozat**

Hajdúszoboszló Város Önkormányzatának Képviselő-testülete a Hajdúszoboszlói Városi Televízió belső ellenőrzési jelentéséről szóló tájékoztatót elfogadja.

Határidő: azonnal

Felelős: jegyző

A képviselő-testület Czeglédi Gyula polgármester javaslatát eseti bizottság létrehozásáról 12 igen szavazat mellett (Czeglédi Gyula, Biró Anita, Harsányi István, Jónás Kálmán, Kanizsay György Béla, Kocsis Róbert, dr. Kovács Gergely, Majoros Petronella, Marosi György Csongor, Máté Lajos, Mester József, dr. Sóvágó László), tartózkodás és ellenszavazat nélkül támogatta (a döntéshozatalban 12 fő vett részt) és a következő határozatot hozta:

**193/2020. (X. 22.) Képviselő-testületi határozat**

Hajdúszoboszló Város Önkormányzatának Képviselő-testülete eseti bizottság létrehozásáról szóló javaslatot támogatja.

A bizottság tagjai: dr. Korpos Szabolcs jegyző, Majoros Petronella alpolgármester, Dr. Nagy Gábor bizottsági tag, Kanizsay György Béla és Máté Lajos képviselők.

Határidő: azonnal

Felelős: jegyző

***Marosi György Csongor képviselő 16.16 órakor távozott.***

***Negyedik napirend:***

**Javaslat a 2020. évi költségvetési rendelet módosítására.**

**Harsányi István**: A Pénzügyi és Gazdasági Bizottság megtárgyalta az előterjesztést, és egyhangúan támogatta a határozati javaslatot.

A képviselő-testület a javaslatot 10 igen szavazat mellett (Czeglédi Gyula, Biró Anita, Harsányi István, Jónás Kálmán, Kanizsay György Béla, dr. Kovács Gergely, Majoros Petronella, Máté Lajos, Mester József, dr. Sóvágó László), tartózkodás és ellenszavazat nélkül támogatta (a döntéshozatalban 10 fő vett részt) és a következő rendeletet alkotta:

**Hajdúszoboszló Város Önkormányzata Képviselő-testületének**

**24/2020. (X. 22.) önkormányzati rendelete**

**Hajdúszoboszló Város 2020. évi költségvetéséről szóló 1/2020.(I.23.) önkormányzati rendelet módosításáról**

Hajdúszoboszló Város Önkormányzatának Képviselő-testülete az önkormányzat 2020. évi költségvetéséről, módosításának és végrehajtásának rendjéről - az államháztartásról szóló 2011. évi CXCV. törvény, az államháztartásról szóló törvény végrehajtásáról a 368/2011. (XII.31.) Kormányrendelet, továbbá a Magyarország helyi önkormányzatairól szóló 2011. évi CLXXXIX. törvény, Magyarország 2020. évi központi költségvetéséről szóló 2019. évi LXXI. törvény, a jogalkotásról szóló 2010. évi CXXX. törvény, a nemzeti köznevelésről szóló 2011. évi CXC. törvény, valamint Magyarország gazdasági stabilitásáról szóló 2011. évi CXCIV. törvény előírásai és felhatalmazása alapján, Magyarország Alaptörvénye 32. cikk (1) bekezdés f) pontjában foglalt feladatkörében eljárva - az önkormányzat szervezeti és működési szabályzatáról szóló 18/2019. (XI.07.) önkormányzati rendelet (a továbbiakban: rendelet) 17. § (3) bekezdésében biztosított véleményezési jogkörében eljáró Hajdúszoboszló Város Önkormányzata Képviselő-testületének Jogi, Igazgatási és Ügyrendi Bizottsága egyetértésével - a következőket rendeli el:

**I. FEJEZET**

**A rendelet hatálya**

**1. §**

A 2020. évi költségvetési rendelet (továbbiakban Ör.) 2. § (1) bekezdése az alábbira változik:

„(1) A képviselő-testület a 2020. évi költségvetés **főösszegét 7.661.053 E Ft**-ban, a bevételek és kiadások egyenlegét

4.227.844 E Ft működési célú bevétellel,

5.183.202 E Ft működési célú kiadással és

- 955.358 E Ft működési egyenleggel, valamint

1.749.748 E Ft felhalmozási célú bevétellel,

2.477.851 E Ft felhalmozási célú kiadással és

- 728.103 E Ft felhalmozási egyenleggel,

fogadja el.”

(2) Az eredmény - 1.683.461 E Ft, melynek forrása a 2019. évi pénzmaradvány.

**2.§**

E rendelet kihirdetése napján lép hatályba, de rendelkezéseit 2020. január 1-től a 2020. évi költségvetés végrehajtásáig kell alkalmazni.

***Ötödik napirend:***

**Beszámoló Hajdúszoboszló város 2020. évi költségvetése első 9 hónapjának végrehajtásáról.**

**Harsányi István**: A Városfejlesztési és Műszaki Bizottság, valamint a Pénzügyi és Gazdasági Bizottság is megtárgyalta és egyhangúan támogatta a beszámolót.

**Mester József**: A Kulturális, Nevelési és Sport Bizottság megtárgyalta az előterjesztést és egyhangúan támogatta annak elfogadását.

**Biró Anita**: A Szociális és Egészségügyi Bizottság is megtárgyalta az előterjesztést és egyhangúan támogatta.

A képviselő-testület a beszámolót 11 igen szavazat mellett (Czeglédi Gyula, Biró Anita, Harsányi István, Jónás Kálmán, Kanizsay György Béla, Kocsis Róbert, dr. Kovács Gergely, Majoros Petronella, Máté Lajos, Mester József, dr. Sóvágó László), tartózkodás és ellenszavazat nélkül támogatta (a döntéshozatalban 11 fő vett részt) és a következő határozatot hozta:

**194/2020. (X. 22.) Képviselő-testületi határozat**

Hajdúszoboszló Város Önkormányzatának Képviselő-testülete a 2020. évi költségvetés első 9 hónapjának végrehajtásáról szóló beszámolót elfogadja. Felkéri valamennyi költségvetési intézmény vezetőjét, hogy az év további részében is a takarékos gazdálkodás elveinek figyelembevételével járjanak el.

Határidő: azonnal

Felelős: polgármester, jegyző

***Hatodik napirend:***

**Előterjesztés Hajdúszoboszló Város 2020-2030-ig szóló Vállalkozásfejlesztési Koncepcióról.**

**Harsányi István**: A Városfejlesztési és Műszaki Bizottság, valamint a Pénzügyi és Gazdasági Bizottság is megtárgyalta és egyhangúan támogatta a vállalkozásfejlesztési koncepciót.

**Jónás Kálmán:** Évtizedes lemaradást kell pótolnunk. Amikor ipari parkok elindítására komoly támogatásokat kaptak a települések, akkor Hajdúszoboszló „az önkormányzatnak nem dolga a munkahelyteremtés” mondattal erősítette a város egy lábon állását. Számomra is fontos cél az oktatás és képzés rendszerének megújítás. Sajnos a turizmus, vendéglátás és mezőgazdaság szakokat elvitte a Hajdúnánás Önkormányzata.

**Czeglédi Gyula:** Ez egy koncepció, az irányokat jelöli ki, amelyek mentén lesz a konkrét munkaterv meghatározva. A város vezetése segíteni szeretné a vállalkozások működési feltételeinek javítását, új vállalkozások városunkba települését. Ezzel az önkormányzat pénzügyi működését és a város életfeltételeit is javítjuk. Elkezdődött a város ingatlanainak felülvizsgálata, hogy melyek azok az ingatlanok, amelyek a turisztikán túli vállalkozások segítésére, illetve a feltételek megteremtésére kívánunk biztosítani.

**dr. Kovács Gergely:** Nagy örömmel fogadták ezt az újdonságot. Egy szemléletváltozással közelebb hozhatók egyes célok. Kiemelném az ipari és gazdasági terület kijelölését a befektetőket támogató intézkedések között. Ez a korábbiakban nem volt szempont. A jövőben nagy hangsúlyt kell fektetni arra, hogy a kihasználatlan ingatlanok értékesítéséből befolyó bevételekből a felelős gazdálkodásnak megfelelően tudjunk ingatlanokat vásárolni és lehetőleg egybefüggő területeket kialakítani. Komolyabb szektorokat is meg kellene célozni. Azt kérném, hogy ezekre minden évben biztosítsunk forrást a költségvetésben.

**dr. Sóvágó László:** Az lesz a gond, hogy a koncepcióból mit lehet megvalósítani. Nem az egy lábon állást akartuk, hanem nem sikerült a több lábon állást elérni. 1994-ben úgy vettük át a várost az akkori vezetőktől, hogy minden olyan várost körül ölelő területet eladtak, amelyre ipartelepítés szempontjából számítani lehetett volna. A mezőgazdasági árak megfizethetetlen mértékűre emelkedtek. Az ipari park megvalósításának több milliárd forint lesz a költsége. Valóban nem volt a legsikeresebb ága az előző önkormányzatnak a munkahelyteremtés. Érdemi előrelépést nem is látok. Nem minden szakértő javasolja az ipari park létesítését. Komoly rivalizálás folyik. Valakinek vállalni kell a kockázatot a több milliárdos befektetések megtérülésére.

**Czeglédi Gyula:** Elszalasztotta a város a lehetőséget, amikor 100 %-os állami támogatást lehetett igénybe venni. Ezt most 50 %-os támogatással lehet igénybe venni. Ehhez más úton is lehet forrást biztosítani. A saját ingatlannal rendelkező vállalkozókat olyan helyzetbe kell hozni, hogy ők is tudjanak fejleszteni. Azzal már sokat elérnénk, ha a városközpontban működő ipartelepek kikerülnének a város szélére és ott megfelelő növekedést tudnak elérni.

**Harsányi István:** Megcáfolom, amit Jónás Kálmán mondott: Hajdúszoboszlón a Bocskai Szakképző Intézetben mezőgazdasági, turizmus és vendéglátás, eladó, cukrász, szakács, pincér képzések folynak.

**Jónás Kálmán:** Egyetemi képzésről beszéltem. A Herdon Úr korábban azt javasolta, hogy olyan vállalkozásokat kell megcélozni, amelyek Debrecennek kicsit, egy mini ipari parkot kell létrehozni. Dr. Sóvágó László a felelős azért, hogy erre a minimális lépések sem lettek megtéve.

**dr. Sóvágó László:** A gyógyfürdő volt a turisztikai beruházások legfőbb erőltetője.

**Czeglédi Gyula:** A fürdő nem igazán terhelte rá magát a város költségvetésére, a megtermelt javak kerültek visszaforgatásra. Ma is vannak turisztikai befektetések. Sok más egyéb vállalkozás is érdeklődik a város iránt.

**dr. Kovács Gergely:** Úgy gondolom, hogy a szakképzett, akár felsőfokú munkaerőt foglalkoztató munkahelyekben kell gondolkodni. A Debrecenben létesülő BMW gyár is lehetőségeket adhat Hajdúszoboszlónak.

**Kanizsay György Béla:** Egy debreceni ipari park néző túrát szerveztem annak érdekében, hogy tapasztalatokat szerezzünk. Szeretném felajánlani a segítségemet. Itt is lehetne egy eseti bizottságot felállítani.

**Czeglédi Gyula:** A hivatalban megvan a feladatokat koordináló munkacsoport.

A képviselő-testület az előterjesztést 11 igen szavazat mellett (Czeglédi Gyula, Biró Anita, Harsányi István, Jónás Kálmán, Kanizsay György Béla, Kocsis Róbert, dr. Kovács Gergely, Majoros Petronella, Máté Lajos, Mester József, dr. Sóvágó László), tartózkodás és ellenszavazat nélkül támogatta (a döntéshozatalban 11 fő vett részt) és a következő határozatot hozta:

**195/2020. (X. 22.) Képviselő-testületi határozat**

Hajdúszoboszló Város Önkormányzatának Képviselő-testülete elfogadja az előterjesztés mellékletében szereplő Vállalkozásfejlesztési Koncepciót, ezzel egyidejűleg felhatalmazza Hajdúszoboszló Város Önkormányzatának polgármesterét, hogy a koncepcióban szereplő intézkedések folyamatos végrehajtását szervezze meg és annak eredményeiről kétévente tájékoztassa a képviselő-testületet.

Határidő: folyamatos

Felelős: polgármester

***Majoros Petronella alpolgármester 16.42 órakor távozott.***

***Hetedik napirend:***

**Előterjesztés az önkormányzat szervezeti és működési szabályzatának módosítására.**

**Kocsis Róbert:** A Jogi, Igazgatási és Ügyrendi Bizottság megtárgyalta és támogatta az előterjesztést.

A képviselő-testület az előterjesztést 9 igen szavazat mellett (Czeglédi Gyula, Biró Anita, Harsányi István, Jónás Kálmán, Kanizsay György Béla, Kocsis Róbert, Máté Lajos, Mester József, dr. Sóvágó László), tartózkodás és ellenszavazat nélkül támogatta (a döntéshozatalban 9 fő vett részt) és a következő rendeletet alkotta:

**Hajdúszoboszló Város Önkormányzata Képviselő-testületének**

**25/2020. (X.22.) önkormányzati rendelete**

**az önkormányzat szervezeti és működési szabályzatáról szóló 18/2019. (XI. 07.) önkormányzati rendelet módosításáról**

Hajdúszoboszló Város Önkormányzata Képviselő-testülete Magyarország Alaptörvénye 32. cikk (2) bekezdésében meghatározott eredeti hatáskörében, Magyarország Alaptörvénye 32. cikk (1) bekezdés a) és d) pontjában meghatározott, valamint Magyarország helyi önkormányzatairól szóló 2011. évi CLXXXIX. törvény 53. § (1) bekezdésében foglalt feladatkörében eljárva, a következőket rendeli el:

**1. §**

Az önkormányzat szervezeti és működési szabályzatáról szóló 18/2019. (XI. 07.) önkormányzati rendelet 33. § (2) bekezdése helyébe a következő rendelkezés lép:

*„(2) A polgármesteri hivatal a szükséges munkamegosztás érdekében az alábbi irodákra tagolódik:*

1. *Adó- és Rendészeti Iroda*
2. *Egészségügyi és Szociális Iroda*
3. *Gazdasági Iroda*
4. *Humán-közszolgáltatási Iroda*
5. *Igazgatási Iroda*
6. *Önkormányzati Iroda*
7. *Városfejlesztési Iroda*

*Az irodákat irodavezetők vezetik. Kivéve az Önkormányzati Irodát, melynek vezetője a jegyző, és az Adó- és Rendészeti Irodát, melyet az aljegyző vezet.”*

**2. §**

E rendelet 2020. november 1-jén lép hatályba.

***Nyolcadik napirend:***

**Előterjesztés a polgármesteri hivatal alapító okiratának, szervezeti és működési szabályzatának módosítására.**

Kérdés, hozzászólás nem lévén, a polgármester szavazásra tette fel a határozati javaslatot.

A képviselő-testület az előterjesztést 10 igen szavazat mellett (Czeglédi Gyula, Biró Anita, Harsányi István, Jónás Kálmán, Kanizsay György Béla, Kocsis Róbert, dr. Kovács Gergely, Máté Lajos, Mester József, dr. Sóvágó László), tartózkodás és ellenszavazat nélkül támogatta (a döntéshozatalban 10 fő vett részt) és a következő határozatot hozta:

**196/2020. (X. 22.) Képviselő-testületi határozat**

Hajdúszoboszló Város Önkormányzatának Képviselő-testülete a Hajdúszoboszlói Polgármesteri Hivatal szervezeti és működési szabályzatát a 2011. évi CXCV. törvény 9. § b) pontja alapján jóváhagyja.

Hajdúszoboszló Város Önkormányzatának Képviselő-testülete a Hajdúszoboszlói Polgármesteri Hivatal módosító okiratát jóváhagyja az előterjesztés 2. számú melléklete szerint, és az államháztartásról szóló 2011. évi CXCV. törvény 8/A. §-a alapján a Hajdúszoboszlói Polgármesteri Hivatal módosításokkal egységes szerkezetbe foglalt alapító okiratát a 3. számú melléklet szerinti tartalommal és formában adja ki.

Határidő: testületi döntést követő 15 napon belül

Felelős: jegyző (az alapító okirat nyilvántartásba vételének kezdeményezése a MÁK-nál)

***Kilencedik napirend:***

**Előterjesztés a településrendezési eszközök M-3/C jelű módosításának elfogadásáról.**

A napirend tárgyalásán jelen volt Tokai-Kiss Gábor városi főépítész.

**Harsányi István**: A Városfejlesztési és Műszaki Bizottság egyhangúan támogatta a határozati javaslatot.

A képviselő-testület az előterjesztést 10 igen szavazat mellett (Czeglédi Gyula, Biró Anita, Harsányi István, Jónás Kálmán, Kanizsay György Béla, Kocsis Róbert, dr. Kovács Gergely, Máté Lajos, Mester József, dr. Sóvágó László), tartózkodás és ellenszavazat nélkül támogatta (a döntéshozatalban 10 fő vett részt) és a következő határozatot hozta és rendeletet alkotta:

**197/2020. (X. 22.) Képviselő-testületi határozat**

Hajdúszoboszló Város Önkormányzatának Képviselő-testülete a 45/2015.(IV.23.) Önk. határozattal elfogadott településszerkezeti tervét módosítja az előterjesztés mellékletét képező településszerkezeti terv leírással, és tervlappal.

Határidő: azonnal

Felelős: polgármester

***A 26/2020. (X. 22.) sz. rendelet a jegyzőkönyvhöz mellékelve.***

***Tizedik napirend:***

**Előterjesztés az Olajos Társasház fellebbezéséről.**

A napirend tárgyalásán jelen volt Tokai-Kiss Gábor városi főépítész.

**Harsányi István**: A Városfejlesztési és Műszaki Bizottság egyhangúan támogatta a határozati javaslatot.

**Czeglédi Gyula:** Ezeket a döntéseket nekem kell meghozni a városi főépítész szakmai javaslatára. Elindult egy folyamat a tömblakások felújításával kapcsolatban. Alapvető elvárás, hogy hajtsák végre az általuk beadott és jóváhagyott tervet.

A képviselő-testület az előterjesztést 10 igen szavazat mellett (Czeglédi Gyula, Biró Anita, Harsányi István, Jónás Kálmán, Kanizsay György Béla, Kocsis Róbert, dr. Kovács Gergely, Máté Lajos, Mester József, dr. Sóvágó László), tartózkodás és ellenszavazat nélkül támogatta (a döntéshozatalban 10 fő vett részt) és a következő határozatot hozta:

**198/2020. (X. 22.) Képviselő-testületi határozat**

Hajdúszoboszló Város Képviselő-testülete a polgármester HSZ/1494-41/2020 számú polgármesteri hatósági jogkörben hozott határozatát helyben hagyja.

Indoklás: A kérelem tartalma ellentétes a hatályos településképi rendeletünkkel, a fellebbezés kellően nem megalapozott.

Határidő: azonnal

Felelős: polgármester

***Tizenegyedik napirend:***

**Javaslat a helyi adókról szóló 22/2012. (XI. 29.) önkormányzati rendelet módosítására.**

**Harsányi István**: A Pénzügyi és Gazdasági Bizottság egyhangúan támogatta a rendelet-módosítási javaslatot.

A képviselő-testület a javaslatot 10 igen szavazat mellett (Czeglédi Gyula, Biró Anita, Harsányi István, Jónás Kálmán, Kanizsay György Béla, Kocsis Róbert, dr. Kovács Gergely, Máté Lajos, Mester József, dr. Sóvágó László), tartózkodás és ellenszavazat nélkül támogatta (a döntéshozatalban 10 fő vett részt) és a következő rendeletet alkotta:

**Hajdúszoboszló Város Önkormányzata Képviselő-testületének**

**27/2020. (X. 22.) önkormányzati rendelete**

**a helyi adókról szóló 22/2012. (XI.29.) önkormányzati rendelet módosításáról**

Hajdúszoboszló Város Önkormányzatának Képviselő-testülete a helyi adókról szóló 1990. évi C. törvény (továbbiakban: Htv.) 1. § (1) bekezdésében, valamint Magyarország Alaptörvénye 32. cikk (1) bekezdés a.) és h.) pontjaiban kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 13. pontjában meghatározott feladatkörében eljárva - Hajdúszoboszló Város Önkormányzata Képviselő-testületének Jogi, Igazgatási és Ügyrendi Bizottságának véleményének kikérésével - a helyi sajátosságok és igények, az önkormányzat önálló gazdálkodása megteremtésének, valamint az egyes adóalanyok teherviselő képességének figyelembe vételével az alábbi rendeletet alkotja a helyi adókról szóló 22/2012. (XI.29.) önkormányzati rendelet módosítása tárgyában:

**1. §**

A helyi adókról szóló 22/2012. (XI.29.) önkormányzati rendelet (továbbiakban: Rendelet) 3. § (2) bekezdése hatályon kívül kerül.

**2. §**

A Rendelet 4. § (3) bekezdése hatályon kívül kerül.

**3. §**

(1) Jelen rendelet a kihirdetését követő napon lép hatályba.

(2) Jelen rendelet a hatálybalépését követő napon hatályon kívül kerül.

***Tizenkettedik napirend:***

**Előterjesztés nappali szociális ellátások (kiemelten a hajléktalan ellátás) biztosításáról.**

**Dede Erika:** Az I. határozati javaslatot szeretném kicserélni. Az új határozati javaslat lényege, hogy Hajdúszoboszló Város Önkormányzata a téli moratórium idejére továbbra is krízisszállót fog működtetni. Az azt igénybe vevőknek fokozottabb és több szűrővizsgálaton kell részt venniük. A hajléktalanok közötti COVID-19 pozitívak elkülönítése céljából krízislakásokat utal ki, melynek ellátására felszólítja a Hajdúszoboszlói NZrt-t, melyhez a finanszírozási összeget biztosítja.

**Harsányi István:** A Pénzügyi és Gazdasági Bizottság egyhangúan támogatta a módosított határozati javaslatot.

**Biró Anita:** Az előterjesztés tartalmaz rövidebb, hosszabb távú intézkedéseket is. Azonnali intézkedések között szerepel az utcai szociális munka biztosítása. Hosszú távon egy olyan központ létrehozása a cél, ahol nappal és éjjel is tudjunk azokról gondoskodni, akik azt igénybe veszik és hajlandóak együttműködni. A Szociális és Egészségügyi Bizottság megtárgyalta és egyhangúan támogatta a határozati javaslatot.

**Czeglédi Gyula:** A szociális egyeztető fórumon merült fel, hogy a nappali megoldásra is tegyünk javaslatot annak érdekében, hogy a hatóságok tudjanak intézkedni.

A képviselő-testület az előterjesztést 10 igen szavazat mellett (Czeglédi Gyula, Biró Anita, Harsányi István, Jónás Kálmán, Kanizsay György Béla, Kocsis Róbert, dr. Kovács Gergely, Máté Lajos, Mester József, dr. Sóvágó László), tartózkodás és ellenszavazat nélkül támogatta (a döntéshozatalban 10 fő vett részt) és a következő határozatot hozta:

**199/2020. (X. 22.) Képviselő-testületi határozat**

1. Hajdúszoboszló Város Önkormányzatának Képviselő-testülete a téli moratórium idejére a városban élő lakosság számára a kihűlés és fagyásveszély elhárítása érdekében krízisszállót üzemeltet a Hajdúszoboszló, Gönczy P. u. 6-8. szám alatti telephelyen. A pandémiás helyzetre való tekintettel a krízisszállót igénybe kívánó lakosok számára a szokásos orvosi és szűrővizsgálatokon felül, a COVID-19 vírusfertőzés miatt a vérszérumban kimutatható IgG ellenanyagszint mérésére alkalmas teszt, elvégzése szükséges, melynek lebonyolítását és költségét a működtetéssel megbízott Hajdúszoboszlói Kistérségi Szociális, Család- és Gyermekjóléti Központ számára e feladatokra biztosított keretösszegből fedezi.

Ezzel egyidejűleg a COVID-19 vírusra pozitív esetek elkülönítésére a Gönczy P. u. 6-8. szám alatti szakemberlakást jelöli ki, melynek a feladatra történő alkalmassá tételére utasítja a Hajdúszoboszlói Nonprofit Zrt.-t, melyhez az 1/2020. (I.23.) számú városi költségvetés tartaléka terhére 1.500 e Ft keretösszeget biztosít.

Határidő: azonnal, folyamatos

Felelős: jegyző, irodavezető-helyettesek

1. Hajdúszoboszló Város Önkormányzatának Képviselő-testülete támogatja a hajléktalan személyek és a nappali ellátások érdekében, a szociális igazgatásról és szociális ellátásokról szóló 1993. évi III. törvény 65/E. §-a alapján, az utcai szociális munka ellátásának biztosítását. A feladat ellátásával a Hajdúszoboszlói Kistérségi Szociális, Család- és Gyermekjóléti Központ (Hajdúszoboszló, Kossuth u. 15.) szociális szolgáltató intézményt bízza meg, jelenlegi telephelyén.

Ezzel egyidejűleg felkéri a Hajdúszoboszlói Kistérségi Többcélú Társulás Társulási Tanácsát, hogy az általa fenntartott intézmény a fenti feladatot ellássa és alapdokumentumainak módosítását kezdeményezze, a módosított szakmai programot elfogadni szíveskedjen, valamint működési engedélyezési eljárást nyújtson be a hatósághoz.

Határidő: azonnal, folyamatos

Felelős: jegyző, irodavezető-helyettes, HKSZK intézményvezető

1. Hajdúszoboszló Város Önkormányzatának Képviselő-testülete támogatja a hajléktalanok nappali ellátása érdekében, a szociális igazgatásról és szociális ellátásokról szóló 1993. évi III. törvény 65/F. §-a alapján, hajléktalanok nappali melegedőjének biztosítását. A feladat ellátásával a Hajdúszoboszlói Kistérségi Szociális, Család- és Gyermekjóléti Központ (Hajdúszoboszló, Kossuth u. 15.) szociális szolgáltató intézményt bízza meg. A feladat végrehajtásához új telephely bevonását tartja szükségesnek, ennek érdekében ingatlan vásárlásával kapcsolatos tárgyalások megkezdésével megbízza a szakbizottságot és a jegyzőt. A tárgyalások eredményéről új előterjesztés keretében tájékoztatja a Hajdúszoboszlói Polgármesteri Hivatal a döntéshozókat.

Határidő: 2021. május 31.

Felelős: szakbizottság elnöke, jegyző, irodavezető-helyettes, HKSZK intézményvezető

1. Hajdúszoboszló Város Önkormányzatának Képviselő-testülete jelenleg a Baptista Tevékeny Szeretet Misszió által fenntartott, Új Esély Központ intézményük által a városban működtetni kívánt, szenvedélybeteg és pszichiátriai nappali ellátást biztosítására, nem kíván feladat-ellátási szerződést kötni.

Határidő: azonnal

Felelős: jegyző, irodavezető-helyettes

***Tizenharmadik napirend:***

**Előterjesztés általános iskolai körzethatárok véleményezésére.**

**Mester József**: A Kulturális, Nevelési és Sport Bizottság megtárgyalta az előterjesztést és egyhangúan támogatta annak elfogadását.

A képviselő-testület az előterjesztést 10 igen szavazat mellett (Czeglédi Gyula, Biró Anita, Harsányi István, Jónás Kálmán, Kanizsay György Béla, Kocsis Róbert, dr. Kovács Gergely, Máté Lajos, Mester József, dr. Sóvágó László), tartózkodás és ellenszavazat nélkül támogatta (a döntéshozatalban 10 fő vett részt) és a következő határozatot hozta:

**200/2020. (X. 22.) Képviselő-testületi határozat**

Hajdúszoboszló Város Önkormányzatának Képviselő-testülete az általános iskolák beiskolázási körzeteit áttekintette. A Képviselő-testület javasolja, hogy a Berettyóújfalui Tankerületi Központ az érintett intézményekkel egyeztetve, a demográfiai változásokat figyelembe véve, a körzethatárokat szükség esetén módosítsa.

Határidő: 2020. október 22.

Felelős: jegyző

***Tizennegyedik napirend:***

**Előterjesztés ingatlanfelajánlás elfogadására.**

**Harsányi István**: A Városfejlesztési és Műszaki Bizottság, valamint a Pénzügyi és Gazdasági Bizottság is megtárgyalta és egyhangúan támogatta a határozati javaslatot.

A képviselő-testület az előterjesztést 10 igen szavazat mellett (Czeglédi Gyula, Biró Anita, Harsányi István, Jónás Kálmán, Kanizsay György Béla, Kocsis Róbert, dr. Kovács Gergely, Máté Lajos, Mester József, dr. Sóvágó László), tartózkodás és ellenszavazat nélkül támogatta (a döntéshozatalban 10 fő vett részt) és a következő határozatot hozta:

**201/2020. (X. 22.) Képviselő-testületi határozat**

Hajdúszoboszló Város Önkormányzatának Képviselő-testülete hozzájárulását adja a 0345/17 hrsz-ú ingatlanból a Helyi Építési Szabályzat által kerékpárútként kiszabályozott terület külön helyrajzi számon történő önkormányzati tulajdonba vételéhez.

A Képviselő-testület felhatalmazza a Polgármestert a szükséges dokumentumok, megállapodások aláírására.

Határidő: 2020. december 31.

Felelős: jegyző

***Tizenötödik napirend:***

**Előterjesztés ingatlanok cseréjére.**

**Harsányi István**: A Városfejlesztési és Műszaki Bizottság, valamint a Pénzügyi és Gazdasági Bizottság is megtárgyalta és egyhangúan támogatta a határozati javaslatot.

A képviselő-testület az előterjesztést 10 igen szavazat mellett (Czeglédi Gyula, Biró Anita, Harsányi István, Jónás Kálmán, Kanizsay György Béla, Kocsis Róbert, dr. Kovács Gergely, Máté Lajos, Mester József, dr. Sóvágó László), tartózkodás és ellenszavazat nélkül támogatta (a döntéshozatalban 10 fő vett részt) és a következő határozatot hozta:

**202/2020. (X. 22.) Képviselő-testületi határozat**

Hajdúszoboszló Város Önkormányzatának Képviselő-testülete hozzájárulását adja a Hajdúszoboszló 3264, 3265/2 hrsz-ú ingatlanokat érintő értékarányos cseréhez az alábbiak szerint:

* A Hajdúszoboszló Város Önkormányzata tulajdonában lévő 3265/2 hrsz-ú ingatlan területe az ingatlanon található gáztalanító berendezés alatti földterület kivételével a Magyar Állam tulajdonában lévő 3264 hrsz-ú ingatlanhoz kerül hozzácsatolásra, ezzel egyidejűleg ugyanekkora területnagyság a 3264 hrsz-ú ingatlan nyugati részéből az önkormányzat tulajdonában lévő 2667/27 hrsz-ú ingatlanba csatlakozik oly módon, hogy az új telekhatár az önkormányzat tulajdonába kerülő aszfalt út Polgárvédelmi Bázis felőli szélén alakul ki.
* A 3265/2 hrsz-ú ingatlanon található gáztalanító berendezés területe a mellette található, Hajdúszoboszlói Városgazdálkodási Nonprofit Zrt. tulajdonában lévő 3266/1 hrsz-ú ingatlanhoz kerül hozzácsatolásra.

Hajdúszoboszló Város Önkormányzatának Képviselő-testülete felhatalmazza a Polgármestert a szükséges dokumentumok és az ingatlancserét rögzítő megállapodások aláírására.

Határidő: 2020. december 31.

Felelős: jegyző

***Tizenhatodik napirend:***

**Előterjesztés a 2924/1 hrsz-ú ingatlanrész értékesítéséről.**

**Harsányi István**: A Városfejlesztési és Műszaki Bizottság, valamint a Pénzügyi és Gazdasági Bizottság is megtárgyalta és egyhangúan támogatta a határozati javaslatot.

A képviselő-testület az előterjesztést 10 igen szavazat mellett (Czeglédi Gyula, Biró Anita, Harsányi István, Jónás Kálmán, Kanizsay György Béla, Kocsis Róbert, dr. Kovács Gergely, Máté Lajos, Mester József, dr. Sóvágó László), tartózkodás és ellenszavazat nélkül támogatta (a döntéshozatalban 10 fő vett részt) és a következő határozatot hozta:

**203/2020. (X. 22.) Képviselő-testületi határozat**

Hajdúszoboszló Város Önkormányzatának Képviselő-testülete hozzájárulását adja a Hajdúszoboszló 2924/1 hrsz-ú ingatlannak a Helyi Építési Szabályzat szerint Vt-2x építési övezetbe sorolt területrészének a 3123, 3122 és 3121/1 hrsz-ú ingatlanokhoz történő hozzácsatolásához az alábbiak szerint:

* vevőként a 10/2013. (IV.18.) számú Kt. rendelet 14§ (1) bekezdés b) pontja szerint a 3123, 3122 és 3121/1 hrsz-ú ingatlan tulajdonosát, a Hunguest Hotels Szállodaipari Zrt.-t jelöli ki.
* eladási ár: földterület értéke: 55.970,-Ft/m2

aszfalburkolatú parkoló (kiépített terület) értéke: 16.400-Ft/m2

* vevő a vételárat az adásvételi szerződés aláírásával egyidejűleg fizeti meg az önkormányzat részére.
* vevő vállalja a telekalakítással járó költségek megfizetését.

Hajdúszoboszló Város Önkormányzatának Képviselő-testülete felhatalmazza a Polgármestert az adásvételi szerződés, illetve a telekalakításhoz szükséges dokumentumok aláírására.

Határidő: 2020. december 31.

Felelős: jegyző

***Tizenhetedik napirend:***

**Előterjesztés közterületek felújításával kapcsolatban.**

**Szilágyiné Pál Gyöngyi:** Az ülés előtt kiosztott kiegészítés tartalmazza a módosításokat, ezért arról a határozati javaslatról kell dönteni.

**Harsányi István**: A Városfejlesztési és Műszaki Bizottság, valamint a Pénzügyi és Gazdasági Bizottság is megtárgyalta és egyhangúan támogatta a kiegészített, módosított határozati javaslatot.

**Jónás Kálmán:** A 8-as körzetből több ilyen felújítási igény is érkezett. Kérem, hogy a következő évi költségvetés tervezésekor különösen figyeljen az általam benyújtott javaslatokra.

**dr. Kovács Gergely:** Lehetőleg még az idén valósuljanak meg ezek a felújítások.

A képviselő-testület az előterjesztést 10 igen szavazat mellett (Czeglédi Gyula, Biró Anita, Harsányi István, Jónás Kálmán, Kanizsay György Béla, Kocsis Róbert, dr. Kovács Gergely, Máté Lajos, Mester József, dr. Sóvágó László), tartózkodás és ellenszavazat nélkül támogatta (a döntéshozatalban 10 fő vett részt) és a következő határozatokat hozta:

**204/2020. (X. 22.) Képviselő-testületi határozat**

Hajdúszoboszló Város Önkormányzatának Képviselő-testülete támogatja a 2020. évi városi költségvetés általános tartalék kerete terhére az alábbi beruházások megvalósítását, melyre 150 MFt keretösszeget biztosít:

A/ Daru zug parkoló, közvilágítás és csapadékvíz építés kivitelezési munkálatai;

B/ Baross zug útfelújítás kivitelezési munkálatai;

C/ Lovas utca csapadékvíz elvezetés kivitelezési munkálatai.

Utasítja a Jegyzőt a beruházások megvalósítása érdekében szükséges intézkedések megtételére.

Határidő: 2021. május 31.

Felelős: polgármester, jegyző

**205/2020. (X. 22.) Képviselő-testületi határozat**

Hajdúszoboszló Város Önkormányzatának Képviselő-testülete támogatja az 1. sz. mellékletben felsorolt, közterületek felújítási és egyéb munkálatainak kivitelezését mindösszesen 7 278 069 Ft keretösszeg erejéig.

Az előterjesztés 1.sz. mellékletében felsorolt munkálatok elvégzésével a Városgazdálkodási Nonprofit Zrt.-t bízza meg, melynek pénzügyi fedezetét a 2020. évi városi költségvetés általános tartalék kerete terhére biztosítja.

Határidő: azonnal és 2021. május 31.

Felelős: polgármester, jegyző, VG NZrt. vezérigazgató

***Tizennyolcadik napirend:***

**Beszámoló a város kommunális infrastruktúra helyzetéről.**

**Harsányi István**: A Városfejlesztési és Műszaki Bizottság, valamint a Pénzügyi és Gazdasági Bizottság is megtárgyalta és egyhangúan támogatta az előterjesztést.

26-tól lesz egy hagyományos és egy sárgával jelölt szelektív hulladékgyűjtő edényzet, amelybe a műanyagot, papírt, dobozokat lehet tenni. Átmenetileg január végéig még a zsákokat is elviszik.

**Kocsis Róbert**: A Mezőgazdasági és Környezetvédelmi Bizottság megtárgyalta és támogatta az előterjesztést.

A képviselő-testület a beszámolót 10 igen szavazat mellett (Czeglédi Gyula, Biró Anita, Harsányi István, Jónás Kálmán, Kanizsay György Béla, Kocsis Róbert, dr. Kovács Gergely, Máté Lajos, Mester József, dr. Sóvágó László), tartózkodás és ellenszavazat nélkül támogatta (a döntéshozatalban 10 fő vett részt) és a következő határozatot hozta:

**206/2020. (X. 22.) Képviselő-testületi határozat**

Hajdúszoboszló Város Önkormányzatának Képviselő-testülete a város kommunális infrastruktúrájának helyzetéről szóló beszámolót elfogadja.

Határidő: folyamatos

Felelős: jegyző

***Tizenkilencedik napirend:***

**Előterjesztés intézményfelújítási igényekkel kapcsolatosan.**

**Czeglédi Gyula**: A nehéz helyzet ellenére igyekszik a városvezetés a közterületi javításokra forrásokat koncentrálni, az intézményhálózat tennivalónak elvégzésére és terveket készíteni a jövő évi költségvetéshez.

**Harsányi István**: A Városfejlesztési és Műszaki Bizottság, valamint a Pénzügyi és Gazdasági Bizottság is megtárgyalta és egyhangúan támogatta az előterjesztést.

A képviselő-testület az előterjesztést 10 igen szavazat mellett (Czeglédi Gyula, Biró Anita, Harsányi István, Jónás Kálmán, Kanizsay György Béla, Kocsis Róbert, dr. Kovács Gergely, Máté Lajos, Mester József, dr. Sóvágó László), tartózkodás és ellenszavazat nélkül támogatta (a döntéshozatalban 10 fő vett részt) és a következő határozatot hozta:

**207/2020. (X. 22.) Képviselő-testületi határozat**

Hajdúszoboszló Város Önkormányzatának Képviselő-testülete a Hajdúszoboszlói Egyesített Óvoda

* Bambínó Óvoda (4200 Hajdúszoboszló, Rákóczi u. 84.) tagintézményének utcai kerítésének cseréjéhez kapcsolódó munkálatok elvégzésére bruttó 454.130,-Ft összeget;
* az Aprónép Óvoda (4200 Hajdúszoboszló, Rákóczi u. 21.) tagintézményének 2 db új gázkonvektor beszerzési és beszerelési költségeire 253.300,-Ft összeget biztosít a 2020. évi intézményfelújítási kerete terhére.

Határidő: szerződések megkötésére 2020. november 30.

Felelős: jegyző, óvodavezető

***Huszadik napirend:***

**Előterjesztés csapadékvíz fejlesztés pályázathoz előkészítői tevékenységről.**

**Szilágyiné Pál Gyöngyi**: Ehhez is készült kiegészítés. A korábbiakhoz képest nagyobb támogatási összeg reményébe állítottunk össze egy kicsit nagyobb műszaki tartalmat. Ez viszont befolyással bír az előkészítési költség mértékére. A kiegészítés határozati javaslatában már ez a módosított összeg szerepel.

**Harsányi István**: A Pénzügyi és Gazdasági Bizottság és a Városfejlesztési és Műszaki Bizottság megtárgyalta a módosított előterjesztést és egyhangúan támogatta.

A képviselő-testület az előterjesztést 10 igen szavazat mellett (Czeglédi Gyula, Biró Anita, Harsányi István, Jónás Kálmán, Kanizsay György Béla, Kocsis Róbert, dr. Kovács Gergely, Máté Lajos, Mester József, dr. Sóvágó László), tartózkodás és ellenszavazat nélkül támogatta (a döntéshozatalban 10 fő vett részt) és a következő határozatot hozta:

**208/2020. (X. 22.) Képviselő-testületi határozat**

Hajdúszoboszló Város Önkormányzatának Képviselő-testülete támogatja a városi csapadékvíz hálózat fejlesztése érdekében tervezési és egyéb előkészítési feladatok megkezdését az előterjesztésben foglaltak szerint, melyre 13,9 MFt összeget biztosít a 2020. évi költségvetés általános tartalék kerete terhére.

A Képviselő-testület egy esetleges pályázat benyújtásáról, valamint a konkrét projekt megvalósítási költségeiről, és az önerő mértékéről a felhívás megjelenését követően a későbbiekben dönt.

Határidő: folyamatos, pályázati felhívás megjelenésének függvényében

Felelős: jegyző

***Huszonegyedik napirend:***

**Előterjesztés helyi piac fejlesztése pályázat lehetőségről.**

**Szilágyiné Pál Gyöngyi**: Ehhez is készült kiegészítés. A maximális összeget, 100 millió Ft támogatást céloztunk meg. A kiegészítésben jeleztük, melyek azok az elemek, amelyek különböző indokok alapján az elképzeléseinkből kikerülnek, melyek azok, amiket szeretnénk beemelni. A legfontosabb elem a piac fedése. A becslések szerint 117-120 millió Ft-os projektköltséggel kalkulálunk, melyből 27-28 millió Ft az önerő. Igyekszünk arra, hogy a pályázat csak az önkormányzat tulajdonában lévő ingatlanon valósuljon meg, mert ha idegen ingatlan érintünk, az növeli az önerő mértékét. A piac lefedésének tervezési munkáit meg kell kezdenünk, melyhez 5 millió Ft-ot kérnék a költségvetésből biztosítani.

**Harsányi István**: A Városfejlesztési és Műszaki Bizottság, valamint a Pénzügyi és Gazdasági Bizottság is megtárgyalta a módosított előterjesztést és egyhangúan támogatta.

**Kocsis Róbert**: A Mezőgazdasági és Környezetvédelmi Bizottság megtárgyalta és támogatta az előterjesztést.

A képviselő-testület az előterjesztést 10 igen szavazat mellett (Czeglédi Gyula, Biró Anita, Harsányi István, Jónás Kálmán, Kanizsay György Béla, Kocsis Róbert, dr. Kovács Gergely, Máté Lajos, Mester József, dr. Sóvágó László), tartózkodás és ellenszavazat nélkül támogatta (a döntéshozatalban 10 fő vett részt) és a következő határozatokat hozta:

**209/2020. (X. 22.) Képviselő-testületi határozat**

Hajdúszoboszló Város Önkormányzatának Képviselő-testülete hozzájárul, a VP6-7.2.1.1-20 kódszámú, „A vidéki térségek kisméretű infrastruktúrájának és alapvető szolgáltatásainak fejlesztése” című pályázati felhívásra a „Helyi termékértékesítést szolgáló piacok infrastrukturális- és eszköz fejlesztése” tárgyában a „Helyi piac fejlesztése Hajdúszoboszlón” című pályázat beadásához, és a fejlesztés megvalósításához az alábbi helyrajzi számokon:

4200 Hajdúszoboszló, Bethlen utca,

Önkormányzati tulajdonú 2305/19, 2305/4, 2305/9

Határidő: pályázati felhívás ütemezése szerint

Felelős: polgármester, jegyző

**210/2020. (X. 22.) Képviselő-testületi határozat**

Hajdúszoboszló Város Önkormányzatának Képviselő-testülete a VP6-7.2.1.1-20 kódszámú, „Helyi piac fejlesztése Hajdúszoboszlón” című pályázat beadásához szükséges előkészítési költséget - 5 MFt-ot - a 2020. évi városi költségvetés általános tartalék kerete terhére biztosítja.

A Képviselő-testület a pályázat benyújtását követő soron következő testületi ülésen dönt a projekt megvalósítás költségeiről, és az önerő mértékéről.

Határidő: pályázati felhívás ütemezése szerint

Felelős: jegyző

***Huszonkettedik napirend:***

**Előterjesztés illegális hulladéklerakók felszámolására kiírt pályázati lehetőségről.**

**Szilágyiné Pál Gyöngyi:** Az előterjesztésben fel lettek sorolva azok a területek, ahol az elmúlt időszakban nagy gyakorisággal találtunk illegálisan lerakott hulladékot. A felméréskor viszont nem találtak mindenhol hulladékot, ezért a helyszínek száma csökkenni fog.

**Harsányi István:** A bizottság hiányolt a listából pár dűlőt, utat, de azok állami tulajdonúak és nem építhetők be a pályázatba.

**Kocsis Róbert:** A Mezőgazdasági és Környezetvédelmi Bizottság megtárgyalta és támogatta az előterjesztést.

A hozzám fordulók hiányolták a Kötelesi dűlő bekerülését a listába.

**Szilágyiné Pál Gyöngyi:** Két új helyszín van és több kiesik.

A képviselő-testület az előterjesztést 10 igen szavazat mellett (Czeglédi Gyula, Biró Anita, Harsányi István, Jónás Kálmán, Kanizsay György Béla, Kocsis Róbert, dr. Kovács Gergely, Máté Lajos, Mester József, dr. Sóvágó László), tartózkodás és ellenszavazat nélkül támogatta (a döntéshozatalban 10 fő vett részt) és a következő határozatot hozta:

**211/2020. (X. 22.) Képviselő-testületi határozat**

Hajdúszoboszló Város Önkormányzatának Képviselő-testülete támogatja a „Települési önkormányzatok számára az illegális hulladéklerakók felszámolásának támogatásáról szóló 2020. évi pályázati kiírásra” pályázat benyújtását.

Határidő: 2020. november 5.

Felelős: polgármester, jegyző

***Huszonharmadik napirend:***

**Előterjesztés közterület használati kérelemről – könyvárusítás.**

**Harsányi István**: A Városfejlesztési és Műszaki Bizottság, valamint a Pénzügyi és Gazdasági Bizottság is támogatta a könyvárusítást erre a két hétre.

**Czeglédi Gyula:** Remélem, ez nem teremt precedenst.

A képviselő-testület az előterjesztést 10 igen szavazat mellett (Czeglédi Gyula, Biró Anita, Harsányi István, Jónás Kálmán, Kanizsay György Béla, Kocsis Róbert, dr. Kovács Gergely, Máté Lajos, Mester József, dr. Sóvágó László), tartózkodás és ellenszavazat nélkül támogatta (a döntéshozatalban 10 fő vett részt) és a következő határozatot hozta:

**212/2020. (X. 22.) Képviselő-testületi határozat**

Hajdúszoboszló Város Önkormányzatának Képviselő-testülete támogatja, hogy a LUPUJ-BOOK Kft. 2020.10.26-2020.11.09. között időszakban sátorból történő könyvárusítás céljára 12 m2 közterületet igénybe vegyen a Szilfákalja Daru zug és József Attila utca közötti szakaszán, a COOP Szuper ABC előtti burkolaton. A közterület használat díja a jelenleg hatályos 12/2019. (IV.25.) Ör. rendelet alapján 69.360,-Ft.

Kérelmező a közterület használatára vonatkozóan köteles szerződést kötni, a használati díjat maradéktalanul megfizetni, a használatot követően a közterületet eredeti állapotának megfelelően visszaadni bérbeadó részére.

Határidő: azonnal

Felelős: jegyző

***Czeglédi Gyula polgármester 17.13 órakor 10 perc szünetet rendelt el.***

***Huszonnegyedik napirend:***

**Válasz interpellációra.**

**Jónás Kálmán**: Volt egy olyan javaslat, hogy a játszótér körbekerítését bokrokkal oldjuk meg, amit el tudnék fogadni.

**Szilágyiné Pál Gyöngyi:** Megpróbáljuk megoldani.

***Huszonötödik napirend:***

**Válasz interpellációra Erdő dűlővel kapcsolatban.**

**Kanizsay György Béla**: Elfogadom a választ, de szeretném kérni, hogy szorosabban kövesük az eseményeket.

**Szilágyiné Pál Gyöngyi**: A hét elején megtörtént a bejárás a kivitelező alvállalkozójával, várjuk a visszajelzést a helyreállítás időpontjáról.

***Huszonhatodik napirend:***

**Válasz interpellációra lakótelepi részek állapotával kapcsolatban.**

Alpolgármester Asszony nincs jelen, így nem tud reagálni.

***Huszonhetedik napirend:***

**Válasz interpellációra lakossági igényekkel kapcsolatban.**

**dr. Kovács Gergely**: A választ elfogadom. A kukásautó közlekedéssel kapcsolatban a Városgazdálkodási Nzrt. kapott-e már pozitív választ, hogy működni fog úgy, ahogy javasoltuk?

**Szilágyiné Pál Gyöngyi:** Jeleztük feléjük.

***Huszonnyolcadik napirend:***

**Válasz interpellációra forgalomtechnikai problémákkal kapcsolatban.**

**Kocsis Róbert**: Elfogadom a választ.

**Czeglédi Gyula:** A rendőrség és a közterület-felügyelet felé jelezzük a szabálytalanságot, mert veszélyes ez a kereszteződés.

***Huszonkilencedik napirend:***

**Válasz interpellációra Wekerle utca vízelvezetésével kapcsolatban.**

**Biró Anita:** Mikor történt garanciális javítás? Másfél hónappal ezelőtt még fennállt a probléma.

**Szilágyiné Pál Gyöngyi:** Víznyelőket épített be az útburkolatnak erre a szakaszára az elmúlt 2-3 hét valamelyik időszakában.

**Biró Anita:** Így elfogadom a választ.

***Harmincadik napirend:***

**Válasz törmeléklerakás tekintetében.**

**Kanizsay György Béla:** A választ elfogadom. Kíváncsi vagyok arra a nyilatkozatra, hogy valóban adtak ki ilyen engedélyt.

***Harmincegyedik napirend:***

**Előterjesztés a településrendezési eszközök M-5/A jelű módosításának partnerségi lezárásáról és környezeti vizsgálat szükségességéről.**

A napirend tárgyalásán jelen volt Tokai-Kiss Gábor városi főépítész.

Kérdés, hozzászólás nem lévén, a polgármester szavazásra tette fel a határozati javaslatot.

A képviselő-testület az előterjesztést 10 igen szavazat mellett (Czeglédi Gyula, Biró Anita, Harsányi István, Jónás Kálmán, Kanizsay György Béla, Kocsis Róbert, dr. Kovács Gergely, Máté Lajos, Mester József, dr. Sóvágó László), tartózkodás és ellenszavazat nélkül támogatta (a döntéshozatalban 10 fő vett részt) és a következő határozatot hozta:

**213/2020. (X. 22.) Képviselő-testületi határozat**

Hajdúszoboszló Város Önkormányzatának Képviselő-testülete a településrendezési eszközök M-5/A módosításának az előzetes tájékoztató alapján a partnerségi egyeztetését lezárja. Észrevétel hiányában további intézkedésre nincs szükség.

Hajdúszoboszló Város Önkormányzatának Képviselő-testülete a településrendezési eszközök M-5/A jelű módosításának az egyes tervek illetve programok környezeti vizsgálatáról szóló 2/2005.(I.11.) Korm.rendelet 4.§.(2) alapján beérkezett állami szervek nyilatkozatainak figyelembe vételével nem tartja indokoltnak környezeti vizsgálat készítését.

Határidő: folyamatos

Felelős: polgármester

***Kérdések:***

**Máté Lajos:** Letettünk az Aqua-Palace bővítésről?

**Czeglédi Gyula:** Ha a céget jó kondícióban akarjuk tartani és a munkahelyeket is meg akarjuk őrizni, akkor az a rövid középtávú terveinknek nem lehet a része, mert komoly önrészre is szükség lenne. Jelenleg a mutatkozó igényeket ki tudja elégíteni.

**dr. Kovács Gergely:** Bajcsy-Zsilinszky utca - Dózsa György utca – Nádudvari utca, Új utca - Tokay utca csomópont tanulmányi terve mikorra várható? A vasúti beruházás során elég sok anyag került kitermelésre. A város külterületi útjainak a stabilizálására szolgálhatna. Van-e arra lehetőség, hogy a kivitelező társaság díjmentesen vagy jelképes összegért a rendelkezésünkre bocsássa a kitermelt anyagot.

**Szilágyiné Pál Gyöngyi:** A tervező kiválasztásának második fordulója elindult. Ha megfelelő minőségű terveket szeretnénk, akkor 3 hónap tervezést biztosítanunk kell a számukra. Tavaszra számíthatunk kézzel fogható eredményre. Nem tudom, milyen szerződést kötöttek a kibontott anyag vonatkozásában.

**dr. Sóvágó László:** Sikerült-e a Mátyás Király sétány átépítésére a kivitelezőt kiválasztani?

**Szilágyiné Pál Gyöngyi:** A közbeszerzési eljárást a tervezett időpontra nem sikerült lefolytatni, mert az érdeklődő pályázók elég sok tisztázó kérdést tettek fel. A beadási határidő október 26. Az augusztusban beadott kff-es közbeszerzési ellenőrzési folyamat is elhúzódott, mert 5 körben kellett védeni a közbeszerzési eljárásra összeállított dokumentációt, mely módosításra is szorult. Így az eljárás is később indult.

**dr. Sóvágó László:** Miért nem tájékoztatta Polgármester Úr a többi képviselőt is a fürdőből kapott 6 millió forintos jutalmáról? Minden olyan kérdés, ami az önkormányzat vagyonát, gazdálkodását érinti, az joggal lehet kérdés tárgya. Úgy is felvette a jutalmát, hogy két hónapig volt fizetés nélküli szabadságon és októbertől polgármester volt és állítása szerint az Ön ellen irányuló eljárások miatt egyébként sem tudott abban az évben megfelelően dolgozni, ráadásul súlyos bűncselekmény történt a fürdőben.

A felesleges jogi vita elkerülése érdekében elfogadom a választ.

Kérem, hogy legközelebb a válaszával a város lakosságát és képviselőtársaimat is tisztelje meg.

A szeptemberi testületi ülést követően vett fel, vagy szándékozik-e felvenni jutalmat?

**Czeglédi Gyula:** A 2009. évi takarékossági törvény alapján a teljes nyilvánosság előtt ki volt téve minden – Hungarospa vezérigazgatóként érintett - juttatásom.

Bár a hivatal munkatársai szerint jogszerű lett volna, még nem vettem fel jutalmat. Kértem, hogy ne történjen meg a számfejtése, ezzel a konfliktussal egyezően és azzal a bejelentéssel, hogy azzal egy alapítványi támogatást kívánok létrehozni. A vezetői juttatást, amiért megdolgozok, azt igénybe kívánom venni. Jelzem, hogy 2003-ban, amikor ez a határozat megszületett, az a helyzet volt, mint jelenleg is, hogy a polgármester alapilletménye kevesebb volt, mint az intézményvezetőé. Erre próbáltak megoldást találni. Fel is fogom venni majd megfelelő időben a jutalmat és a legjobb ízlésem szerint fogok róla gondoskodni.

**dr. Sóvágó László:** Nem fogadom el ezt a választ. Az súlyos csúsztatás volt, hogy nem tudta az összeget. Jogszerűen járhatna, de nem ilyen körülmények között. A 9 hónapra 10 milliót fog adni. Ez is rendben lesz, ha láthatóvá teszi, mennyit fordít ebből közcélokra.

**Czeglédi Gyula:** Amit kiutaltak az 2020 első felére vonatkozik, nincs köze 2019-hez. A jogi kérdésbe nem szeretnék vitába szállni. A jegyző álláspontja szerint nem önkormányzati érdekkör, hogy 2019-ben milyen juttatásaim voltak, ezért nem lettek közzétéve.

**dr. Sóvágó László:** A második választ nem fogadom el.

A képviselő-testület a választ 8 igen szavazat (Czeglédi Gyula, Biró Anita, Harsányi István, Jónás Kálmán, Kanizsay György Béla, Kocsis Róbert, dr. Kovács Gergely, Mester József) és 1 tartózkodás (dr. Sóvágó László) mellett elfogadta (a döntéshozatalban 9 fő vett részt) és a következő határozatot hozta:

**214/2020. (X. 22.) Képviselő-testületi határozat**

Hajdúszoboszló Város Önkormányzatának Képviselő-testülete elfogadja Czeglédi Gyula válaszát dr. Sóvágó László jutalmazással kapcsolatosan feltett kérdésére.

Határidő: azonnal

Felelős: jegyző

***Interpellációk:***

**Jónás Kálmán:** Lehetséges lenne-e a volt Zöld Béka intézménynél egy közlekedési tükröt kihelyezni? A Tessedik és a Liget utca átépítésénél az a vélemény érkezett, hogy a Liget utca bekötésétől egyirányúsítsák mind a két utcát ellenkező iránnyal. Így megoszlana a forgalom. Kérem, hogy a tervezők felé továbbítsák ezt a javaslatot.

**Szilágyiné Pál Gyöngyi:** A forgalomirányítási javaslat megvitatása a Városfejlesztési és Műszaki Bizottság feladata. Megvizsgáljuk a lehetőségeket.

**dr. Kovács Gergely:** ANyugati sor és Csepű sor kereszteződésében is vizsgálják meg a tükör kihelyezésének lehetőségét.

***Bejelentések:***

**Czeglédi Gyula:** Elhangzott Főmérnök Asszonytól, hogy a GINOP projekt hétfőn zárul. A Magyar Turisztikai Ügynökség is élénken érdeklődött a projekt előre haladásáról. A multifunkcionális rendezvénycsarnokra kiírt ötletpályázatra 27 beadvány érkezett. Megkezdődik az Országos Bíráló Bizottság keretében az elbírálásuk.

A képviselő-testület ülése 17.55 órakor befejeződött.

K.m.f.

***Czeglédi Gyula dr. Korpos Szabolcs***

***polgármester jegyző***